paragraph_text: Za obilaznicu je zaduženo planinarsko društvo HPD Jastrebarsko, kojem je Jaskanski planinarski put predan prilikom osnutka 26. kolovoza 1979. godine na 105. obljetnicu planinarstva u Hrvatskoj. Primopredaja obilaznice je obavljena kod planinarskog doma „Žitnica“ na Japetiću. Trasu puta odredili su i obilježili članovi HPD "Jastrebarsko" na poticaj tadašnjeg tajnika društva, Franje Novosela. Zadnje izdanje dnevnika obilaznice je pripremljeno povodom nekoliko obljetnica - 30 godina od otvorenja Jaskanskog planinarskog puta, 60 godina rada HPD Jastrebarsko i 120 godina postojanja sljemenske piramide koja je 1960. godine preseljena na Japetić. Ovo izdanje je dopunjeno i obuhvaća promjene trase puta, a koje su se dogodile zbog veće sigurnosti i lakšeg snalaženja obilaznika, te kako bi se olakšalo održavanje obilaznice. Obilaznicu je dosad obišlo više od 1200 planinara. Dnevnik obilaznice se kupuje izravno od planinarskog društva HPD Jastrebarsko.